แห่ขายทอง5ตันน้ำท่วม-ราคาพุ่งร้านตุนเงินสดอื้อ
คนไทยแห่ขายทอง 5 ตัน ร้านทองตุนเงินสดรอรับลูกค้า
28 ต.ค. 2554

คนไทยแห่ขายทอง 5 ตัน ร้านทองตุนเงินสดรอรับลูกค้า
นพ.กฤชรัตน์ หิรัณยศิริ ประธานกรรมการ เอ็มทีเอส โกลด์ แม่ทองสุก กล่าวว่า นักลงทุนแห่ขายทองคำรวมทั้งสิ้น ประมาณ 5 ตันในวันที่ 21-25 ต.ค.ที่ผ่านมา แต่ก็ส่งออกไป 700 กิโลกรัม และเชื่อว่า นักลงทุนน่าจะนำทองออกมาขายทำกำไรต่อเนื่อง เพราะทยอยซื้อในราคาต่ำ ซึ่งร้านค้าทองย่านเยาวราชเตรียมความพร้อมให้บริการเต็มที่ โดยเฉพาะการเตรียมเงินสดสำรอง
“หลังจากน้ำท่วมมีประชาชนจากทั่วทุกสารทิศนำทองมาขาย ทั้งจากอยุธยา ลพบุรี บางบัวทอง บางใหญ่ โดยเมื่อวันที่ 26 ต.ค. มีคนมาขายทองจำนวนมาก จากที่มีเงินสดสำรอง 500 ล้านบาท จะต้องเพิ่มเป็น 1,000 ล้านบาท ขณะที่ร้านทองต้องเลื่อนเวลาปิดจากเวลา 17.00 น. เป็นเปิดถึงเวลา 20.00 น. เนื่องจากรถขนเงินที่ออกมาจากธนาคารแห่งประเทศไทย (ธปท.) ใช้เวลานานถึง 7 ชั่วโมง จากปกติที่ใช้เพียง 3 ชั่วโมง” นพ.กฤชรัตน์ กล่าว 
นายธนรัชต์ พสวงศ์ กรรมการผู้จัดการ บริษัท ฮั่วเซ่งเฮง โกลด์ ฟิวเจอร์ส เปิดเผยว่า ลูกค้านำทองมาขายถึง 5 ตัน หรือมูลค่าประมาณ 8,000 ล้านบาท ในวันที่ 25 ต.ค. ซึ่งถือว่าสูงกว่าระดับปกติที่ขายเฉลี่ย 1-2 ตันต่อวัน